作者:司空圖
標題:丁巳元日
內容:稟朔華夷會，開春氣象生。日隨行闕近，嶽為壽觴晴。作睿由稽古，昭仁事措刑。上玄勞眷佑，高廟保忠貞。星變當移幸，人心喜奉迎。傳呼清禦道，雪涕識臣誠。鼎飪和方濟，臺階潤欲平。扶天諮協力，並日召延英。金躍洪爐動，雲驅眾蟄驚。關中留王氣，席上縱奇兵。累降搜賢詔，兼持進善旌。短轅收驥步，直路發鵬程。自乏匡時略，非沽矯俗名。鶴籠何足獻，蝸舍別無營。羸帶漳濱病，吟哀越客聲。移居荒藥圃，耗志在棋枰。醉忘身空老，書憐眼尚明。偶能甘蹇分，豈是薄浮榮。慮戒防微淺，□知近利輕。獻陵三百里，寤寐禱時清。